kardosdrur/scandi-wiki huggingface dataset:
Ziehklinge

Ziehklinge er et stykke værktøj; første led stammer fra tysk ziehen, trække.

Officielt er ordet stavet siklinge, men benævnes også afskrabningsjern, skavejern, skavjern, skavklinge, trækklinge eller trækkejern. Eller efter sin form svanehals-(ziehklinge), griseøre og svineøre.

En ziehklinge er tynd stålplade, i de fleste tilfælde af rektangulær form, dog også i svanehals- eller svineøre-form, svunget i forskellige buer, især anvendelige til forskellige hulkele, eller som den særlige violinbyggerskraber med en lige og en konveks kant.

Ziehklinger anvendtes førhen til afpudsning i stedet for sandpapir, hajskind eller lign., og engang – (i 40'ne og 50'erne) til afskrabning af celluloselak, skønt metoden efterhånden er blevet forældet.

En skibssnedker har fortalt, at griseøret er en svanehalsziehklinge. Ordet har været i brug på B&Ws skibsværft i København i 1970'erne og 1980'erne; der er desuden litterært belæg for ordet i Teknisk Leksikon bind I. Synonymet svineøre er derimod ikke set anvendt.

Ziehklingeopsætter eller normalt ziehklingestål er et stykke rundt eller trekantet, skæftet værktøj bestående af hærdet blankpoleret stål, ofte hjemmelavet af en gammel trekantfil der har fået fjernet alle spor af behugning og blevet poleret op. Stålet bruges til opsætning af ziehklinger, idet graten i første omgang "lægges ned", dvs. presses ud parallelt med fladen og siden "sættes op", idet man med en kant af stålet trækker den omtrent vinkelret på zieklingens flader. Til pudsning af træ kræves en grov grat, mens der til lakarbejder kræves en fin. Ved træarbejde kan man således nøjes med at file ziehklingen, mens den ved lakarbejde skal en tur på skure- og strygesten hvorved den poleres.

Ekstern henvisning 
Teknisk Leksikon, bd. I 1943
 http://www.liutaiomottola.com/Tools/Scraper.htm Sharpening and Burnishing a Scraper] – Step by step instructions for quickly getting a hand scraper ready for use, from the Liutaio Mottola Lutherie (guitarmaking) Information Website
 http://www.baskholm.dk/haandbog/haandbog.html 

Værktøj
Roswell

Roswell er en by i staten New Mexico i USA. Byen er blevet til et Mekka for ufotilhængere efter en række fortællinger om et nedstyrtet ufo skulle have nødlandet udenfor byen.

En stor del af Roswells økonomi bygger i dag på turister, som kommer fra alle dele af USA/verden for at se stedet, hvor der hævdes at være nedstyrtet en ufo med rumvæsener.

Konspirationsteorien 

Ifølge konspirationsteorien om Roswell-hændelsen skulle et rumskib med aliens være styrtet ned i ørkenen ved Roswell. Ifølge konspirationen skulle en hemmelig organisation under regeringen, de såkaldte "Mænd i sort", have bjærget det nedstyrtede rumskib og kørt det til Area 51 for at obducere de omkomne væsener, der var om bord, og for at undersøge rumskibet. Myndighederne samlede alle vragmaterialer sammen, herunder dele som lokale landmænd havde fundet. 

Der verserer et "bevis" i form af en sløret video, der af tilhængere af konspirationsteorien påstås at være optagelser af en obduktion af et påstået rumvæsen. Alt tyder dog på, at filmen er uægte, bl.a. som følge af den ganske ubehjælpesomme teknik som "obduktions-lægen" gennemfører den påståede obduktion med.

Felix Baumgartner og Red Bull Stratos 
Byens lufthavn: Roswell International Air Center (ICAO: KROW) blev kendt over hele verden i oktober 2012, i forbindelse med Red Bull Stratos og Felix Baumgartners rekordudspring fra 39 km højde i stratosfæren den 14. oktober.

Eksterne henvisninger 

 

Byer i New Mexico
Kassandra

Kassandra (, "hende som forfører mænd", også kendt som Alexandra) var i den græske mytologi datter af kong Priamos og dronning Hekabe af Troja. Kassandras skønhed forledte Apollon til at skænke hende profetiens gave, men da hun ikke gengældte hans kærlighed, nedkaldte Apollon en forbandelse over hende: Ingen troede på hendes rigtige forudsigelser.

Se også 
 Kassandra-kompleks
 Aias

Noter

Eksterne henvisninger 

 

Personer i græsk mytologi
Japansk kirsebær

 
Japansk kirsebær (Prunus serrulata) er et lille, løvfældende træ med en meget variabel vækstform. I reglen er stammen lav (det kan dog hænge sammen med podningen!), og hovedgrenene er grove og kun svagt forgrenede.

Beskrivelse 
Barken er først rødbrun og spættet af korkporer. Senere bliver den gulbrun og skaller af i tynde flager. På gamle grene og stammer danner de rustbrune korkporer tværgående bånd i den mørkebrune bark. Knopperne sidder spredt, og de er grove, spidse og lysebrune. Blomsterknopperne sidder i bundter på vredne kortskud. 

Bladene er ovale til omvendt ægformede med savtakket rand og lang spids. Hver takning ender i en trådagtig forlængelse. Oversiden er blank og mørkegrøn, mens undersiden er lysegrøn. På overgangen mellem stilk og bladplade ses et par grove nektarkirtler. Høstfarven er klart rød. Blomsterne er svagt lyserøde og sidder 4-5 sammen. Frugterne er sorte stenfrugter. De ses sjældent på de forædlede sorter, og frøene spirer ikke ordentligt.

Alle de Japanske Kirsebær, vi finder her i landet, er podet på en grundstamme af fuglekirsebær. De har altså dette træs rødder (se denne). 

Højde x bredde og årlig tilvækst: 10 x 6 m (50 x 25 cm/år).

Hjemsted 
Træet hører (som vildart) formentlig hjemme i de blandede skove på bjergene i Japan, Korea og det mellemste Kina. 

I nationalparken på Fuji-bjerget vokser arten i sin vildform (der ofte kaldes Prunus serrulata var. spontanea) sammen med bl.a. japansk hemlock, japansk lærk, japansk zelkova, kryptomeria, skrueædelgran, solcypres og vidunderædelgran.

Sygdomme 
Træerne kan angribes af sygdommen "Stenfrugttræernes Bakteriekræft" og af svampesygdommen Grå Monilia.

Haveplanter
Lyserøde blomster
Kirsebærslægten
DGI (flertydig)

DGI, akronymet henviser til forskellige artikler:

 DGI (tidligere 'Danske Gymnastik- & Idrætsforeninger') – hovedorganisation for ca. 5.000 lokale idrætsforeninger.
 DGI-byen – en by i byen, beliggende ved Københavns Hovedbanegård.
 DGI-huset – beliggende i Århus, indeholder haller og aktivitetslokaler til forskellige formål.
 DGI Huset Herning – bygningskompleks med badeland, wellness, hotel samt boliger.
 Dirección General de Inteligencia – cubansk efterretningstjeneste.

Se også 
 DGI's Verdenshold
Skyttebladet

Skyttebladet er medlemsblad for Dansk Skytte Union (DSkyU)

Skyttebladet udkom første gang 10. maj 1925 og er udkommet siden dog med en pause i perioden 1933 – 1942. I pausen udkom i perioden 1937 – 1942 alligevel et Skytteblad, dog udgivet af Københavns Skytte Forbund. Allerede 10. november 1904 udkom det første tidsskrift om skydning, nemlig Dansk Skytte-Tidende, der omhandlede skydning både hos DSkyU og DDSG&I.

Foreninger fra Danmark
Sport i Danmark
Unix-skal

En såkaldt unix-skal eller skal (engelsk: shell) er kommando-fortolkeren i UNIX. Skallen henfører til, at den "ligger om" kernen.

Skallen er et program, som er en integreret del af ethvert UNIX- eller UNIX-lignende styresystem. Det findes flere varianter af dette program. Den oprindelige skal blev udviklet af Stephen R. Bourne (sh/bsh), og er fortsat det som leveres med mange UNIX-systemer, dog i langt de fleste tilfælde i variationen bash. Der findes mange forskellige shell-varianter, deriblandt:

 Bourne-Again-Shell (bash)
 C-Shell (csh)
 TENEX-C-Shell (tcsh)
 KornShell (ksh), Public Domain Korn Shell (pdksh)
 Z-shell (zsh)
 Almquist Shell (ash)
 Scheme Shell (scsh)

Eksterne henvisninger 
 Christopher Browne: Unix Shells – csh, ksh, bash, zsh
 Freshmeats shell-kategori 

UNIX-software
Dansk Skytte Union

Dansk Skytte Union (DSkyU) er et specialforbund under Dansk Idrætsforbund for udøvelse af riffel-, pistol- og flugtskydning.

Forbundet har knap 34.000 medlemmer, der dyrker sportsskydning, fordelt i 450 skytteforeninger 

Skyttebladet er medlemsblad for Dansk Skytte Union.

Se også 
 De Danske Skytteforeninger

Eksterne henvisninger 
 Dansk Skytte Union
 ISSF International Shooting Sport Federation

Skytte Union
Skydesport
Galicisk (sprog)

Galicisk (på galicisk: galego) er et ibero-romansk sprog, der tales i Galicien, der er en selvstyrende region i det nordvestlige Spanien. Galicierne er i den spanske forfatning klassificeret som en "historisk nationalitet", deres sprog har derfor status som officielt minoritetssprog.

Historisk opstod det portugisiske sprog i Galicien og det nordlige Portugal, og spredte sig derfra sydpå i det 14. århundrede under reconquista'en. Mange moderne lingvister betragter moderne galicisk og portugisisk som dialekter af det samme sprog. Flertallet af galicere og den galiciske regering anser dog ikke galicisk som en portugisisk dialekt, men derimod som et selvstændigt sprog. Efter århundreders adskillelse af Galicien og Portugal kan det være vanskeligt for galicere og portugisere at forstå hinandens sprog, omend forståelsen som regel er flydende. 

Instituto da Lingua Galega ("instituttet for det galiciske sprog") hævder, at galicisk er et selvstændigt romansk sprog, der hører til den ibero-romanske sprogstamme. Det uofficielle Associaçom Galega da Língua ("foreningen for det galiciske sprog", AGL) mener dog ikke, at galicisk nogensinde har ophørt med at være en del af det portugisiske sprog, i lighed med andre portugisiske dialekter (ligesom eksempelvis brasilliansk portugisisk). AGL anvender derfor en stavemåde, der er nærmere beslægtet med den portugisiske end med den spanske.

Geografisk distribution 
Galicisk tales af mere end 3 millioner mennesker, inklusiv de fleste indbyggere i Galicien, såvel som blandt de mange galiciske indvandrere i resten af Spanien, i Iberoamerika og i det øvrige Europa. 

Spanien har anerkendt galicisk som et af landets fire officielle sprog (lenguas españolas), sammen med castilliansk (spansk), catalansk, og baskisk. Der undervises i galicisk i både grundskoler og gymnasier i regionen, såvel som på de galiciske universiteter. På EU-niveau er talesproget blevet anerkendt som en del af det portugisiske sprog og bruges derfor af flere af de galiciske EU-parlamentarikere. Det særlige galiciske skriftsprog er dog ikke anerkendt som EU-sprog.

Eksterne henvisninger 

Iberoromanske sprog
Europæiske minoritetssprog
Sprog i Spanien
Galicien (Spanien)
Galiciere
Fuglekonge (flertydig)

Fuglekonge har flere betydninger:

 Fuglekonge – en fugl
 Fuglekonger – en familie af fugle
 Fuglekonge (titel) – en titel inden for fugleskydning.
Fuglekonge (titel)

Fuglekonge er den der skyder den sidste plade ned (brystpladen) ved fugleskydning.

Jagtterminologi
Almindelig zebraedderkop

Almindelig zebraedderkop (Salticus scenicus) er en edderkop af familien springedderkopper.

Udseende 
Almindelig zebraedderkop er en lille edderkop på kun 5-7 mm, med karakteristiske mørkebrune/sorte og hvide striber (heraf navnet almindelig zebraedderkop). Hannen og hunnen ligner hinanden, men hannen har kraftigere overkæber og giftkroge mens hunnen har mindre.

Levevis 
Som de øvrige springedderkopper er denne art aktiv i solskin. Når det bliver dårligt vejr, gemmer den sig i en sprække eller et hul, hvor den har spundet en retræte af silke. Forud for parringen udfører hannen en parringsdans, hvor han strækker forbenene ud til siden, mens han bevæger sig i siksak frem og tilbage foran hunnen. Er hunnen parringsvillig efterfølges parringsdansen af selve parringen. I en rede af klæbrige tråde lægges 25-30 æg. Arten overvintrer under noget løs bark el.lign, hvor den spinder en retræte.

Jagtteknik 
Med sit særdeles skarpe syn afsøges omgivelserne (f.eks. en solbeskinnet mur eller plankeværk) for fluer og tilsvarende byttedyr. Når den har lokaliseret et muligt bytte sniger den sig hen til dette, for til sidst at sætte af i et kraftigt spring, hvor den lander ovenpå byttet. Med de stærke forben fastholdes byttet samtidig med, at dette dræbes med de kraftige giftkroge.

Se også 
 Skovzebraedderkop (Salticus cingulatus)

Referencer

Eksterne henvisninger 
 Tree of Life Project – Salticus scenicus

Litteraturhenvisninger 
 Hvass, Hans. Danmarks dyreverden – Hvirvelløse dyr 1, Rosenkilde & Bagger, 1971, side 240-242.

Edderkopper
Academy of Motion Picture Arts and Sciences

Academy of Motion Picture Arts and Sciences (AMPAS) er en amerikansk forening stiftet i 11. maj 1927 med det formål at fremme filmkunst og -videnskab. Som medlemmer optages personer som har gjort sig bemærket som aktive indenfor filmindustrien.

Akademiet har over 9000 medlemmer. De fleste af disse er baseret i USA, men det findes medlemmer fra 36 lande.

Akademiet er mest kendt for at uddele Oscar-prisen. Akademiet uddeler også en studentoscar til studenter som laver film som en del af sin uddannelse. Det uddeles op til fem Nicholl Fellowships in Screenwriting årligt. Akademiet driver også Margaret Herrick-biblioteket i Beverly Hills i California og Pickford Center for Motion Picture Study i Hollywood i California.

Nuværende leder af akademiet er Cheryl Boone Isaacs.

De 36 grundlæggere af akademiet

Skuespiller
Richard Barthelmess
Jack Holt
Conrad Nagel
Milton Sills
Douglas Fairbanks
Harold Lloyd

Instruktør
Cecil B. DeMille
Frank Lloyd
Henry King
Fred Niblo
John M. Stahl
Raoul Walsh

Forfatter
Joseph Farnham
Benjamin F. Glazer
Jeanie MacPherson
Bess Meredyth
Carey Wilson
Frank Woods

Teknikker
J, Arthur Ball
Cedric Gibbons
Roy J. Pomeroy

Advokater
Edwin Loeb
George W. Cohen

Producenter
Fred Beetson
Charles H. Christie
Sid Grauman
Milton E. Hoffman
Jesse L. Lasky
M. C. Levee
Louis B. Mayer
Joseph M. Schenck
Irving Thalberg
Harry Warner
Jack Warner
Mary Pickford
Harry Rapf

Akademiets ledere 
Akademiet ledere vælges for et år ad gangen og kan ikke vælges til mere end fire på hinanden følgende perioder.

Douglas Fairbanks 1927-1929
William C. DeMille 1929-1931
M. C. Levee 1931-1932
Conrad Nagel 1932-1933
J. Theodore Reed 1933-1934
Frank Lloyd 1934-1935
Frank Capra 1935-1939
Walter Wanger 1939-1941, 1941-1945
Bette Davis 1941 (fratrådte efter to måneder)
Jean Hersholt 1945-1949
Charles Brackett 1949-1955
George Seaton 1955-1958
George Stevens 1958-1959
B. B. Kahane 1959-1960 (døde)
Valentine Davies 1960-1961 (døde)
Wendell Corey 1961-1963
Arthur Freed 1963-1967
Gregory Peck 1967-1970
Daniel Taradash 1970-1973
Walter Mirisch 1973-1977
Howard W. Koch 1977-1979
Fay Kanin 1979-1983
Gene Allen 1983-1985
Robert Wise 1985-1988
Richard Kahn 1988-1989
Karl Malden 1989-1992
Robert Rehme 1992-1993, 1997-2001
Arthur Hiller 1993-1997
Frank R. Pierson 2001-2005
Sid Ganis 2005-2009
Tom Sherak 2009-2012
Hawk Koch 2012-2013
Cheryl Boone Isaacs 2013-nu

Danske medlemmer 
 Kim Magnusson
 Bille August
 Anders Thomas Jensen
 Martin Strange-Hansen
 Mie Andreasen
 Nicolai Arcel
 Lene Seested
 Peter Albrechtsen

Referencer

Eksterne henvisninger 

 Officiel hjemmeside 

Oscar
Organisationer fra USA
Childebert 1.

Childebert 1. (ca. 496 i Reims – 558) var merovingernes konge og var en af de fire sønner til Klodevig 1. (de tre andre var Klotar 1. Clodomer og Teoderik 1. som delte frankernes kongedømme efter at deres far døde i 511.

I delingen af riget fik han som sin del byen Paris, området nordover til floden Somme, vestover til den engelske kanal og halvøen Armorica. 

Efter mordet på broderen Clodomers børn annekterede Childebert byerne Chartres og Orléans. Han tog del i forskellige ekspeditioner mod kongedømmet Burgund, og i 534 fik han sin del af udbyttet fra kongedømmet i form af Mâcon, Geneve, og Lyon.

Da Witiges, østgoternes konge, afstod Provence til frankerne i 535, blev områdene Arles og Marseille overdraget til Childebert af hans brødre.

I 531 fik han bøn om hjælp fra sin søster Chrotilda, der var gift med kong Amalarik af vestgoterne. Chrotilda som var katolik, hævdede, at den arianske konge i Spanien, mishandlede hende. Childebert drog ned med en armé og besejrede goterkongen og dræbte ham i slaget. Chrotilda døde på vej tilbage til Paris af ukendte årsager.

Childebert udførte andre ekspeditioner mod vestgoterne. I 542 tog han Pamplona i besiddelse med hjælp af sin bror Klotar 1., og belejrede Zaragoza, men blev tvunget til at trække sig tilbage. Fra denne ekspeditionn tog han et værdifuldt relikvie, kappen til St. Vincent. Til ære for denne byggede han ved Paris porte det berømte kloster til St. Vincent, senere kendt som Saint-Germain-des-Prés. 

Han døde en naturlig død i 558 og blev gravlagt i klosteret han havde grundlagt, hvor hans grav er blevet fundet.

Frankiske konger
Tjek fødselsår
Personer fra Reims
Politirang i Danmark

Politirang i Danmark, den hierarkiske opbygning hos det danske politi, omfatter tre grupper, en chefsgruppe uden specifikt uddannelseskrav, en gruppe med embedseksamen og en gruppe med almen politiuddannelse.

Uddannelsekrav 
Personer med juridisk embedseksamen, en gruppe med almen politiuddannelse, hvor førstnævnte gruppe indtager de ledende stillinger i etaten. Dog kræves juridisk embedseksamen ikke for udnævnelse til chefstillingerne. Ved en politimesters fravær, er det i medfør af retsplejelovens § 112, stk. 2, en person fra det juridiske personale som varetager politimesterens pligter. Anklagere i politiet skal, i medfør af retsplejelovens § 105 stk. 1, være jurister.

Rangorden

Afskaffet rang 
Den 1. maj 2014 blev der gennemført en reform af ledelsesstrukturen i den danske politi, hvilket medførte en ændring og simplificering af rangordningen. 
De følgende rangs blev fjernet fra Rigspolitiet som led i denne reform:

 Vicepolitikommissær - Dette var en mellemrang, som lå mellem betjent og politikommissær. 
 Vicerigspolitichef - En ledelsesrang placeret lige under Rigspolitichefen.

Gradstegn og gradsbetegnelser

Ekstern henvisning 
 Politiets officielle gradstegn 2018 via web.archive.org hentet 10. januar 2019
 Det danske politis hjemmeside
 Politiskolen

Rang i Danmark
Rang
Roswell (flertydig)

Roswell kan have flere betydninger:
 Roswell – by i staten New Mexico, USA – kendt for ufo-affæren i 1947.
 Roswell, Atlanta – forstad til byen Atlanta, USA
 Roswell, Ohio – by i staten Ohio, USA
 Roswell, South Dakota – by i staten South Dakota, USA
 Roswell (film) – amerikansk film fra 1994.
 Roswell (TV) – amerikansk science fiction tv-serie.
Felice Romani

Felice Romani (1788 – 1865) var en italiensk digter og lærd i litteratur og mytologi. Han skrev mange libretti til operaer af Donizetti og Bellini. Romani betragtes som den største italienske librettist i perioden mellem Metastasio og Boito.

Eksterne henvisninger 

Digtere fra Italien
Librettister fra Italien
Personer fra Genova
Rocco (Dolph & Wulff)

Rocco er en dukkeført, talende bæver i tv-serien Dolph & Wulff med Venner. Ifølge Mikael Wulff er Rocco baseret på den italienske 1980'er-pornostjerne Rocco Siffredi. Jonas Schmidt lægger stemme til Rocco, som primært taler engelsk. Dog forstår Rocco også dansk og anvender enkelte danske ord ind i mellem. Et eksempel herpå er "Once I fucked; what do you call it? – A Gajolpastil".

Sædvanligvis ses Rocco kun inde i studiet. Dog var studieværterne i seriens sjette afsnit ude for at besøge Sofie Lassen-Kahlke i hendes hjem.

Personlighed 

Rocco kan karakteriseres som pervers og sexfikseret. Efter egne udsagn skulle han i bogstavligste forstand have prøvet lidt af hvert. Af ting og personer, han påstår af at have haft samleje med kan nævnes:
 Mads Mikkelsen
 Hanne-Vibeke Holst
 Vatikanet
 Sankt Peters Kirken
 Ghita Nørby
 Kasper Eistrup
 Gajolpastiller
 Albatrosser
 Biler
 Fiskekuttere
 Køer
 Sæbe
 Oste
 Paven
 Nationalmuseet
 Mona Lisa
 Ører og øreindgange
 Præste
 Marianne Jelved
 Vinduer
 Nøglehuller
 Stille pige
 Stig Rossen

Han udtaler i et afsnit, at han er blevet oplært af sin egen mor. Hans sæd bliver angiveligt omtalt som "sticky beaver juice." 

Rocco synes at se alt i en seksuel forstand. Ofte overdrevet og grænseoverskridende, men det er netop det, der gennemløbende har karakteriseret alle programmer – måske ligefrem den faktor, der har gjort programmerne så populære blandt mange unge.

I forlængelse af sin popularitet har han indspillet sangen Fucky fucky, hvor han bl.a. synger sine uddødelige ord "I'd like to bang it".

Eksterne henvisninger 

Lyt til Fucky fucky.

Dolph og Wulff
Sokkelund Radio

En af de første lokale radiostationer i Danmark var Sokkelund Radio.

Sokkelund Radio begyndte at sende i 1983 og stoppede sine udsendelser i 2004. Radiostationen var opkaldt efter det gamle Sokkelund Herred. Sokkelund Radio havde sine studier og lokaler i Huset i Magstræde i København og sendte først på 101.7 MHz, senere på 98.9 MHz og senere igen på 91.4 MHz. Frekvensen blev bl.a. delt med Radio Vesterbro, Christianhavns Kanal, Radio Rosa og de sidste år også Radio Karen. 

Sokkelund Radio bestod af flere forskellige redaktioner. Disse var bl.a. søndags-, mandags-, DaCapo-, torsdags-, fredags-, sokkerocks-, og Latinamerika-redaktionerne, Kvindestemmer, Københavns Hjemløse Radio, natradioredaktionen Støvlestenen og færøsk redaktion - Nærvarp (der dog fra 1995 fik egen sendetilladelse) samt diverse etniske redaktioner. Oprindelsen stod en række græsrodsorganisationer for. Mottoet var noget i retningen "vi vil ha' det hele og vi vil ha' det nu". Radioen var organiseret med kollektiv ledelse, først som en forening - senere som en selvejende institution, men igennem hele radioens historie som en flad organisation - i begyndelsen kaldet "åben brugerstyret græsrodsradio". Blandt de personer, der var aktive på radiostationen, var bl.a. Jens Falkentorp, Tine Nielsen, Anne Eggen, Anne-Merethe Møller, Ove Koplev, Thomas Egede, Carsten Olesen, Peter Henningsen, Yvonne Harvej, Rikke Knudsen, Peter Møller, Peter Oscar Jainz, Claus Boman, Andreas Jensen, Martin Denker, Gritt Uldall-Jessen og Mahmoud R. Vanti. Da Sokkelund Radio havde flest medarbejdere, var der omkring 100 frivillige medarbejdere tilknyttet. 

Sagt om Sokkelund Radio af direktør for KODA Niels Bak: "Sokkelund falder uden for rammerne". 

Første udsendelse var d. 26. maj 1983 og sendetilladelsen blev inddraget d. 16. april 2004.

Radiostationer fra Danmark
Ophørt i 2004
Etableret i 1983
Radioti

Radioti er en radiostation for folk med psykosociale lidelser.

Stationen har til huse hos Netværkstedet Thorvaldsen på Frederiksberg og sender til hele Storkøbenhavn. Senderen er placeret på toppen af Zootårnet på Valby Bakke.

Udsendelserne henvender sig primært til folk med psykiske problemer, men stationen laver også musikbaserede udsendelser og ungdomsprogrammer.

Fra år 2011 har Radioti også sendt alle udsendelse på nettet.

Eksterne henvsininger  
 Radioti.dk

Ti
Frederiksberg
Psykologi
Roberto Molinaro

Roberto Molinaro (født 24. maj 1972 i Moncalieri) er en italiensk dj og producer, som blandt andet har remixet en del numre for italienske Eiffel 65 samt samarbejdet med den italienske DJ Gabry Ponte.

Ekstern henvisning 
 Roberto Molinaros hjemmeside 
 

Dj's fra Italien
Musikere fra Italien
Dana Cup

Dana Cup er en international ungdoms-fodboldturnering der arrangeres af fodboldklubben Fortuna Hjørring og finder sted i Hjørring hvert år i slutningen af juli (uge 30). 

Turneringen, der har været afholdt siden 1982, har hvert år omkring 1050 hold fra hele verden, hvilket gør turneringen til verdens tredjestørste kun overgået af Norway Cup og Gothia Cup. 
40 forskellige nationer har deltaget i Dana Cup i tidernes løb.

Eksterne henvisninger 

Dana Cups hjemmeside

Fodboldturneringer
Etableret i 1982
Fortuna Hjørring
Sport i Hjørring
Wilhelmus

Wilhelmus kan henvise til:

 Wilhelmus van Nassouwe, Nederlandenes nationalsang
 De Wilhelmus, Luxembourgs kongesang
Blank stemme

En blank stemme forekommer i forbindelse med demokratiske afstemninger, når en stemmeafgiver undlader at afkrydse en af de fortrykte muligheder, der findes på stemmesedlen.

Ved det danske folketingsvalg regnes en blank stemme for ugyldig ifølge §69 i Bekendtgørelse af lov om valg til Folketinget (27. juni 2004). De tælles dog normalt adskilt fra de øvrige ugyldige stemmer.

Afgivelsen af en blank stemme er omdiskuteret. Nogle mener, at det er uacceptabelt, at en vælger ikke kan tage konkret stilling, mens andre mener, at afgivelsen af en blank stemme er et signal om opbakning til demokratiet i almindelighed, men samtidig et forsøg på at fortælle magthaverne, at valgmulighederne ikke er gode nok. Alternativet hertil vil være helt at undlade at stemme (at blive sofavælger).

Politiske valg